DA-LP oorlede ná stryd teen Covid-19Cameron Mackenzie DA-LP (Foto: Verskaf) DA-parlementslid Cameron Mackenzie is Woensdagaand oorlede nadat hy vir ŉ geruime tyd Covid-19 onder lede gehad het. Natasha Mazzone, DA-hoofsweep, het Donderdag Mackenzie se afsterwe bevestig en gesê dat dit ŉ groot verlies vir die DA is. “Suid-Afrika het ŉ goeie staatsamptenaar verloor wat sy land met ywer en passie gedien het. Hy was ŉ waardevolle lid van ons party en ŉ dierbare vriend wat baie gemis sal word.” Mackenzie dien sedert 2014 as lid van die parlement en het tot sy dood in die portefeuljekomitee vir kommunikasie gedien. Mackenzie het in Januarie verlede jaar die dood vrygespring toe hy deur twee rowers in Johannesburg geskiet is. Maroela Media het verlede jaar berig dat Mackenzie buite die ingang van die Dainfern Ridge-landgoed in die noorde van Johannesburg, waar hy woon, deur rowers oorval is. Dié twee het glo probeer om sy polshorlosie te steel. Die rowers het glo paniekerig geraak en ŉ skoot afgevuur wat hom in die voorarm getref het. Mackenzie was andersins ongedeerd en die rowers het sonder die horlosie gevlug. “Ná alles wat sy gesin deurgemaak het, dink ons vandag aan hulle. Ons stuur gebede en liefde na sy vrou en drie kinders toe,” het Mazzone gesê. Medelye vir die oorlede Mackenzie het intussen van vriende en kollegas begin instroom. Dean Macpherson, DA-LP en skaduminister van handel en nywerheid, het op Twitter gesê hy is platgeslaan deur die nuus van Mackenzie se afsterwe. “Hy was ŉ ongelooflike storieverteller en saggeaard. Dit is ŉ groot verlies vir ons party.” Devastated at the loss of a dear colleague & friend, Cameron Mackenzie. We were both elected MP’s in 2014 & occupied the mid-bench of parliament, setting next to each other. He was an incredible story teller and a gentle man. He is such a loss to our party. Rest well Braveheart. pic.twitter.com/n4DmEwxrHF — Dean Macpherson (@DeanMacpherson) July 8, 2021